ועדת הכלכלה, כנסת 17, פרוטוקול מספר 156, 2007-01-10 09:45

משה כחלון: אני פותח את ישיבת ועדת הכלכלה.

משה כחלון: על סדר היום תקנות מועצת הצמחים (ייצור ושיווק) (דרכו מינוי חברי המועצה וחברי ועדות ענפיות) (תיקון), התשס"ז-2006 וכן הודעת שר החקלאות ופיתוח הכפר לפי סעיף 62 לחוק מועצת הצמחים (ייצור ושיווק), התשל"ג-1973 על הוצאות ענף צמחי הנוי מהתוספת לחוק.

דוד טל: האם מועצת הצמחים כוללת גם את הפרחים?

חנה פרנקל: זה לא יכלול.

חנה פרנקל: להזכיר לחברים הנכבדים, תהליך הבחירות לנציגי המגדלים היו צריכות להתחיל בקיץ כך שבסוף אוקטובר 2006 היו אמורות להיות בחירות.

חנה פרנקל: מאחר שכל נושא מועצת הצמחים היה בתהליך של רה-ארגון ובחינה מחדש, ראינו לנכון לדחות את מועד הבחירות.

חנה פרנקל: משהסתיים עכשיו התהליך של הרה-ארגון ויש המלצות, אנחנו רוצים לחדש את הליך הבחירות ואחר-כך תמונה מועצה קבועה, כך שמועצת הצמחים תתחיל לעמוד על רגליה ולהתנהל כשורה.

חנה פרנקל: המועצה תתנהל דרך נציגי המגדלים ולא דרך משרד החקלאות כי לכל הדעות זה לא המצב האידיאלי.

חנה פרנקל: בעקבות הדחייה יש כמה תיקונים שהם בעיקרם פורמאליים וטכניים שנוצרו בגלל שדחינו את המועד.

חנה פרנקל: חלק הן כתוצאה מתובנות ולקחים שלנו מאז החלנו את התקנות.

חנה פרנקל: ברשותכם, אני אעבור על התיקונים שאנחנו עושים בתקנות הבחירות, כדי שאחר-כך נוכל לצאת לדרך.

דוד טל: את יכולה לומר לנו מה הלקח הגדול ביותר שהפקתם כאן?

חנה פרנקל: תרשה לי לומר את זה בשליפה.

חנה פרנקל: המהותי ביותר, והוא לא טכני אבל הוא התקשר לתובנות שלנו בעבודה במסגרת רה-ארגון המועצה.

חנה פרנקל: במודל הקודם של הבחירות נתנו משקל יתר לכוח הכלכלי של המגדל, ומאחר שאנחנו חושבים שצריך לתת משקל גם למגדלים הקטנים, עשינו איזשהו איזון ביחס בין מספר המגדלים לכוח הכלכלי שלהם.

משה כחלון: נתחיל לקרוא את התקנות.

לאה ורון: אולי כדאי גם להסביר את ההודעה של שר החקלאות שקשורה לאותו נושא.

אברהם דניאל: בשנים האחרונות סבלנו מהממשלה.

אברהם דניאל: הטילו עלינו גזרות וזה קורה גם בשנה הנוכחית.

אברהם דניאל: פעם אחת עשו משהו טוב ואם אכן התקנות יעברו היום, זה לזכותו של שלום שמחון, שר החקלאות.

חנה פרנקל: רצינו לעשות רביזיה בכל הנושא של מועצת הצמחים ולחשוב מה נכון או לא נכון, איזה סוגי מגדלים באמת ראוי שיהיו תחת חסות המועצה שיש להם מה לתרום לה, או איך צריכה להיראות המועצה, מה הדינאמיקה שלה מול המגדלים, מי באמת נאמן לשירותים שלה ואיפה אנחנו יכולים לחסוך בהוצאות של המגדלים גם במקטע הזה.

חנה פרנקל: לשר הייתה תובנה - והוא יכול להציג אותה טוב ממני - שענף הפרחים, בגלל סיבות היסטוריות שנוגעות להתנהלות שלו, למבנה שלו וגם מאחר שכל מיני מוסדות וגופים קשורים אליו והם יכולים לתת לו את אותם שירותים ציבוריים שהמועצה נותנת, הוא יכול למצוא פתרונות חלופיים באותה מסגרת שהוא פועל בה, וגם בגלל שהוא לא ממש חלק טבעי מאותם ענפים אחרים שעוסקים במזון כמו הדרים, פירות וירקות, לכן השר ראה לנכון להוציא אותם מהמועצה והכול מתוך חשיבה שהתהליך הזה הוא תהליך שתורם לענף במובן הזה שהוא יכול לקבל את אותם שירותים ציבוריים עיקריים שלא במסגרת המועצה אלא במסגרת המשרד שאמור לתת את אותם שירותים ציבוריים למגדלים, ובכך גם לחסוך להם את העלויות של ההיטלים.

חנה פרנקל: כל ההולכה של המהלך הזה נעשה בצורה כזאת שהענף לא נפגע והמגדלים לא ייפגעו, ותוך שמירה על כל הזכויות והנכסים שלהם.

דוד טל: הפרחים יהיו תחת המשרד.

חנה פרנקל: תחת המשרד, כמו שקורה במקרים של מגדלים אחרים.

חנה פרנקל: דוד טל: אם כן, למה צריך מועצה?

חנה פרנקל: במקום מועצת הלול, מועצת החלב, מועצת הביצים וכולי, הכול יכול להיות תחת המשרד.

חנה פרנקל: כנראה שיש איזשהו צורך, משהו יחידי שמאפיין את המועצה.

חנה פרנקל: אני שואל כי אני מבקש להבין.

משה כחלון: בנושא הזה אנחנו נשמע את הנציגים.

משה כחלון: לנציגים שיושבים כאן יש הערות לתקנות האלה?

קריאה: לתקנות לא.

קריאה: הודעת שר החקלאות ופיתוח הכפר לפי סעיף 62 לחוק מועצת הצמחים (ייצור ושיווק), התשל"ג-1973 על הוצאת ענף צמחי הנוי מהתוספת לחוק

משה כחלון: ההודעה אומרת: בתוקף סמכותי לפי סעיף 62 לחוק מועצת הצמחים (ייצור ושיווק), התשל"ג-1973 (להלן – החוק) ולאחר התייעצות במועצה, הנני נותן בזה הודעה מוקדמת לוועדת הכלכלה של הכנסת, ולפיה תשונה התוספת לחוק, בהודעה שתפורסם ברשומות, כך שיימחקו מהתוספת הצמחים המפורטים בענף צמחי הנוי.

יוסף בלייר: ברמה האישית, כמגדל פרחים, וגם ברמה הציבורית, אני חושב שהוצאת ענף הפרחים ממועצת הצמחים הוא שגוי לחלוטין.

יוסף בלייר: אין הבדל בענף הפרחים מענפים אחרים מבחינת הצורך ומעמד סטטוטורי לקבל החלטות ולבצע פעולות משותפות של החקלאים, מבלי להזדקק לגופים חיצוניים כמו חברות הייצוא וכדומה.

יוסף בלייר: זאת אומרת, כדי לשמור על עצמאות החקלאים, צריך לעשות דווקא מה שעושים במועצות אחרות.

יוסף בלייר: אני חושב שהקמת המועצות הייתה תמיכה בחקלאים.

יוסף בלייר: אם בענף הפרחים הנושא הזה נוצל בשנים האחרונות לא כמו שצריך – צריך לתקן.

יוסף בלייר: בין זה לבין לומר שענף הפרחים הוא ענף יוצא דופן ולכן משרד החקלאות יטפל בו, זה מחליש את החקלאים.

דוד טל: המגדלים לא סבורים כך.

יוסף בלייר: אני מגדל.

אמנון כהן: ממה אתה חושש?

יוסף בלייר: אני חושש מדברים שכבר קורים היום.

יוסף בלייר: כבר היום נפגעת ההדרכה בענף הפרחים.

יוסף בלייר: בנושא הזה יש גם התבטאויות של מגדלים בשטח, ואני מניח שחלק מהם גם הגיעו לשר החקלאות.

יוסף בלייר: יש חשש של נפילת חלק גדול בעניין ההדרכה החקלאית ובעניין המחקר והפיתוח.

יוסף בלייר: מדובר בגידול ליצוא, אין להעלות על הדעת שלא יתקיים מחקר ופיתוח ושלא תתקיים הדרכה.

יוסף בלייר: אם החלקים האלה ייפגעו, כל הענף ייפגע.

יוסף בלייר: הענף הזה נמצא היום בשפל ודווקא משום שהוא נמצא בשפל, היה צריך לחזק את הענף ולאפשר לו לתפקד.

יוסף בלייר: אגב, יש דוח על מועצת הצמחים שעשה אדם מעובדי המשרד ובדוח המקצועי הזה אין מילה אחת על הוצאת ענף הפרחים.

שלום שמחון: היה שימוע בנוכחותך.

יוסף בלייר: למרות שהיה שימוע, אני נמצא עכשיו בוועדת הכלכלה ואני אומר שאני מתנגד להוצאה.

יוסף בלייר: שימוע זה תהליך ששמעת אותנו אבל בשימוע גם לא ענית.

משה כחלון: למרות שהיה שימוע, זו הבמה של האנשים לומר את הדברים בצורה חופשית.

יוסף בלייר: אני אמרתי את הדברים גם לשר בצורה חופשית ואין לי מילה אחת נגד חופש הדיבור במדינת ישראל.

יוסף בלייר: בכל-זאת אני מציע שתשמעו במה מדובר.

יוסף בלייר: בענף יש חילוקי דעות, וזה קורה בכל הענפים.

יוסף בלייר: במדינת ישראל יש חילוקי דעות על כל דבר, אבל זה לא אומר שצריך להוציא ענף מתחום היכולת הסטטוטורית להתארגן.

יוסף בלייר: זה הקטע הקשה.

יוסף בלייר: אם היה בא שר החקלאות ואומר שזה לא מתאים לו שנהיה יחד עם ענפי צומח אחרים וזה לא טוב, אבל תקימו יחידה עצמאית סטטוטורית.

יוסף בלייר: כשאני אומר סטטוטורית, זה לא שהמגדלים מחליטים לבד, אלא השר תמיד יכול להטיל וטו על ההחלטות, אבל שתהיה יחידה שתוכל לקבל החלטות.

משה כחלון: אתם מרגישים שאתם הופכים להומלסים?

יוסף בלייר: אני מרגיש יותר גרוע.

משה כחלון: אני לא חושב שהשר ירצה שתהיו הומלסים.

יוסף בלייר: אני יודע.

יוסף בלייר: אני לא מאמין שמשרד החקלאות מרגע זה יתחיל לטפל אחרת בענף הפרחים ויטפל שונה מדרך טיפולו עד היום.

יוסף בלייר: מה שכרגע נראה, זה לא יקרה.

דוד טל: מה יפסיד הענף?

יוסף בלייר: מחקר ופיתוח, והדרכה.

דוד טל: את זה המשרד לא ייתן?

משה כחלון: מזה חי הענף, מהמחקר והפיתוח וההדרכה.

יוסף בלייר: המשרד לא ייתן מה שאנחנו צריכים.

יוסף בלייר: לענף הזה יש כל מיני נכסים בתוך הפעילות רבת השנים, אבל כאן אנחנו לא רואים פתרון לנכסים.

יוסף בלייר: כלומר, כשאומרים שיטפלו, אני שואל מי יטפל?

אברהם דניאל: לא מדברים על הנכסים.

יוסף בלייר: דבר בשמך.

אברהם דניאל: אני מדבר בשמם של המגדלים.

יוסף בלייר: אני אומר שלענף יש נכסים במיליוני שקלים, גם בחברת קאל, גם באגרסקו, גם בפניקס.

יוסף בלייר: יש לענף גם חובות.

יוסף בלייר: אני רוצה שמישהו יבטיח שהנכסים האלה יישמרו לטובת המגדלים בכל מקרה ובכל מצב.

דוד טל: זה לא מוסדר?

יוסף בלייר: אני חושב שלא.

יוסף בלייר: אתה שמעת שהוא מוסדר?

דוד טל: אני לא שמעתי דבר.

דוד טל: אני שואל.

יוסף בלייר: זה לא מוסדר.

דוד טל: האם הוועדה שקיבלה מנדט לדון בנושא הזה, קיבלה איזושהי החלטה לגבי העברת נכסים, קיזוז חובות?

יוסף בלייר: עד כמה שאני יודע, הוועדה לא קיבלה החלטה שמועצת ענף הפרחים לא תהיה במועצת הצמחים ולכן היא גם לא דנה בנושא הזה.

משה כחלון: אני מניח שנקבל תשובות בנושא.

חיים חדד: הנזק שנגרם לחקלאים הוא באותו מהלך שהתבצע באיחוד ארבעת המועצות למועצה אחת.

חיים חדד: אני לא חושב שהמועצה הזאת יכולה לתפקד כי יש שם ניגוד עניינים וניגוד אינטרסים.

חיים חדד: בשנתיים-שלוש האחרונות היא פשוט לא מספקת את מה שהיא התחייבה כלפי המגדלים.

דוד טל: איפה בא לידי ביטוי ניגוד האינטרסים?

חיים חדד: בענפים השונים.

דוד טל: האינטרס של ענף הפרחים לא דומה לאינטרס של ענפים אחרים?

חיים חדד: ממש לא.

חיים חדד: יש סבסוד צולב.

דוד טל: סבסוד צולב במועצה?

חיים חדד: כן.

חיים חדד: זה קורה בשלוש השנים האחרונות, מאז איחדו את המועצות, אבל זה לא הנושא.

חיים חדד: בחוק החדש, זה רק עניין של זמן, ולא חשוב איזה שר יבוא, אין זכות קיום למועצות.

חיים חדד: אני אומר באיזה מצב אנחנו נמצאים.

חיים חדד: היה לנו שימוע אצל השר ובו הבענו את עמדתנו.

חיים חדד: השר לא קיבל את העמדה שלנו.

חיים חדד: מאז ועד עכשיו ניהלנו עם השר ועם המשרד שיחות ארוכות.

חיים חדד: כרגע יש לנו בעיה עם שלושה נושאים קריטיים: 1.

חיים חדד: נושא הנכסים.

חיים חדד: במסגרת הוראות המעבר, עד שיהיו בחירות דמוקרטיות, אין הסדרה של הנכסים.

חיים חדד: על פי החוק לכל ענף צריכה לקום קרן מסוימת והנכסים צריכים להיות שייכים לקרן הזאת.

חיים חדד: אני מדגיש ואומר שהנכסים שלנו שווים עשרות מיליוני דולרים.

חיים חדד: 2.

חיים חדד: עד לבחירה של מועצה קבועה, הייצוג שלנו בתוך אותם גופים שמשפיעים עלינו.

חיים חדד: אנחנו חוששים שבעצם הוצאת הענף, גם האינטרסים שלנו בתוך הגופים האלה ייפגעו ולכן אנחנו מבקשים שהייצוג והאינטרסים בתוך הגופים האלה יישמרו עד לקביעת המועצה הקבועה ועד להגעה להסדר.

חיים חדד: 3.

חיים חדד: שתהיה פה הודעה של השר לוועדת הכלכלה.

חיים חדד: אנחנו כמגדלים צריכים להתארגן בצורה וולנטרית אבל זה לוקח זמן כי צריכים להגיע אל המגדלים, להסביר להם ולשכנע אותם.

חיים חדד: השר צריך להודיע כאן שבתקופת המעבר הזאת – עד סוף 2007 – השר יעמוד לצד מגדלי הפרחים, ייתן להם עזרה במחקר ופיתוח, הדרכה, וכל הנושאים השונים.

משה כחלון: מה שאתה מקבל היום?

חיים חדד: מה שאני מקבל היום.

משה כחלון: זאת אומרת, שהמצב יימשך עד שתבנו לכם מועצה.

משה כחלון: אולי יהיה לכם נוח ולא תקימו מועצה?

חיים חדד: אנחנו בתהליכים.

חיים חדד: הודענו לשר שהתחלנו בהקמת מועצה.

חיים חדד: עד שנקים את המועצה, בתקופה הזו אנחנו צריכים שהשר יאמר שהוא יעזור לנו להתארגן כיוון שהוא קיבל החלטה ושהוא לא יזרוק אותנו.

חיים חדד: אנחנו צריכים את העזרה שלו בתקופת ההתארגנות.

משה כחלון: אם שלושת הפרמטרים האלה יוסדרו, אין לכם בעיה.

חיים חדד: אם שלושת הפרמטרים יוסדרו.

יוסף בלייר: אני מוכן לקבל מצב שבו מסייעים לענף הפרחים לעמוד על רגליו, הן מקצועית והן ארגונית, עם מעין מועצה סטטוטורית.

יוסף בלייר: אני מוכן לעניין הזה, אבל שלדבר הזה תהיה מחויבות מסודרת והכול ייעשה בשיתוף פעולה אתנו.

חיים חדד: החשש הגדול שלנו הוא שיהיה סיכום בוועדה, יהיו זעזועים פוליטיים, בעוד חודשיים יבוא שר חקלאות אחר והוא יכול לקבל החלטות אחרות.

חיים חדד: אני לא יודע איך עושים את זה, אולי בהליכי חקיקה, כדי לשמור על שלושת הדברים שהצגתי וזאת כדי שלא יהיה זעזוע ושבדרך מישהו לא יפגע בנו.

אברהם דניאל: אנחנו לא משנים את העמדות שלנו לפי איזה שר יהיה.

אברהם דניאל: העמדות שלנו הן מאוד ברורות.

אברהם דניאל: בשנת 1999 הובלנו שתי הצעות חוק לביטול המועצה, האחת עם רחבעם זאבי זכרונו לברכה, והשנייה עם נחמה רונן שגם היא הובילה הצעת חוק לביטול המועצה.

אברהם דניאל: התמדנו במה שחשבנו.

אברהם דניאל: יוסף בלייר נתן כאן נאום יפה, אבל בשנת 2006, לא מזמן, הוביל מהלך כדי להחתים את החקלאים לבטל את כל המועצות ועשה זאת כאשר ישראל כץ היה שר החקלאות.

אברהם דניאל: זאת אומרת, העמדות משתנות לפי איזה שר מכהן.

אברהם דניאל: אצלי העמדה לא משתנה כך אלא היא לפי העניין, האם יש לי צורך בגוף או לא.

אברהם דניאל: בחמש השנים האחרונות שלום שמחון ואני רבנו רבות ואחת הסיבות הייתה בגין המועצה.

אברהם דניאל: אני לא נמנה על אוהדי שר החקלאות שלום שמחון, ואני לא נמנה על המפלגה שלו, אבל אני חושב שהוא בדק את העניין והבין אותו, ולאחר הבדיקה הוא הבין במה מדובר ולכן החליט את מה שהחליט.

אברהם דניאל: כאן יש לי חתימות של מגדלים שרוצים לבטל את המועצה.

אברהם דניאל: בשנת 1999-2000 ענף הפרחים היה 20 מיליון שקלים לזכות אבל היום הוא בחובה של 6 מיליון שקלים.

אברהם דניאל: צריך מישהו להסביר לי לאן הלך הכסף, מה עוד שגבו היטלים.

משה כחלון: הכיוון שלך הוא ברור וזה לגיטימי.

משה כחלון: הועלו כאן בעיות שאני מניח שהשר יתייחס וייתן תשובות שיניחו את דעתנו כי עד כמה שאני מכיר את השר, הוא לא משאיר דברים פתוחים, אבל איך אתה רואה את המצב לגבי ההסדרה של הנכסים, אתה כחלק מהארגון, ייצוג האנשים ותקופת המעבר?

אברהם דניאל: תקופת מעבר, אין צורך בה.

אברהם דניאל: לא היינו במעבר אלא היינו מופקרים שלוש שנים.

אברהם דניאל: זאת אומרת, אני במעבר כבר קיים שלוש שנים.

קריאה: איך יש חוב כזה גדול?

אברהם דניאל: אני לא יודע להסביר את זה.

אברהם דניאל: מישהו ניהל את זה באופן גרוע ואם תקרא את דוחות מבקר המדינה לשנת 2004, תבין על מה אני מדבר.

אברהם דניאל: אני מדבר על העתיד.

אברהם דניאל: קחו לדוגמה הדרכה.

אברהם דניאל: הסבירו לי במועצת הצמחים שהם מממנים את ההדרכה שלי.

אברהם דניאל: אני משלם 40 שקלים לביקור והם משלמים 100.

אברהם דניאל: אמרתי שאני מגדל גדול ואני משלם היטלים מאה אלף, ואז בואו נעשה חשבון.

אברהם דניאל: אני רוצה את המדריך פעם בשבוע.

אברהם דניאל: אם הוא יבוא פעם בשבוע, אני אגיע לתשלום של 10,000 שקלים, אבל הרווחתי 90 אלף שקלים ואז תהיה לי הדרכה כי אז המדריך חייב לי, כאשר היום המדריך חייב לתל-אביב כי שם הוא מקבל את הכסף.

אברהם דניאל: לכן אין לנו שום בעיה לשלם למדריך.

אברהם דניאל: במקרה הגיע לידיעתי שמשרד החקלאות אכן פועל ועומד לקיים את הוועדות המקצועיות במסגרת משרד החקלאות.

אברהם דניאל: משרד החקלאות לא זרק אותנו אלא הוא מטפל בעניין והעובדה שעומדים להקים ועדות מקצועיות.

אברהם דניאל: אנחנו רואים את זה כדבר חיובי ואין לנו בעיה בעניין הזה.

משה כחלון: לאן הלכו הכספים?

אברהם דניאל: גם אני שאלתי.

אברהם דניאל: אני לא יודע לענות על השאלה.

אברהם דניאל: לגבי הנכסים.

אברהם דניאל: למגדלי הפרחים אין שום נכס.

אברהם דניאל: בקפלן 2 יש בניין ששווה 3 מיליון שקלים על-פי הערכת שמאי.

אברהם דניאל: אנחנו בחוב של 6 מיליון שקלים.

אברהם דניאל: נלך למעט שיש לנו בקרן נזקי טבע, באגרסקו ובמועצת הצמחים שהוא גוף סטטוטורי שהוא בכלל לא שלי, הוא לא על שם המגדלים ומעולם הוא לא היה על שמנו והוא לא שלנו.

אברהם דניאל: מה אני תובע דבר שהוא לא שלי?

אברהם דניאל: ללכת ולהעמיד שומר על הנכסים האלה, זה יעלה לי יותר יקר.

שלום שמחון: מאחר שהנקודה המרכזית שעולה כאן היא הנושא של מועצת הצמחים, אני רוצה לכן לתת כמה נתונים יבשים.

שלום שמחון: יש היום בארץ פחות או יותר 800 מגדלי פרחים, נגבים מהם מדי שנה 11 מיליון שקלים.

שלום שמחון: גם חיים חדד וגם אברהם דניאל אמרו שבעצם לא ניתנו להם בשנים האחרונות שירותים בתמורה ל-11 מיליון שקלים.

שלום שמחון: אם נכפיל אותם ב-4 שנים, מדובר ב-44 מיליון שקלים.

שלום שמחון: מועצה נעשית כאשר ממשלה רוצה לעשות רגולציה בענף מסוים.

שלום שמחון: היום למשרד החקלאות אין שום רגולציה בענף הפרחים.

שלום שמחון: המשרד לא מתערב בכלום, הוא לא צריך להתערב בכלום ואין לו שום דבר שהוא מחויב על-פי חוק ועל-פי תקנות.

שלום שמחון: לכן לא הייתה שום סיבה בעולם להשאיר את מגדלי הפרחים ולהמשיך לגבות מהם כסף לאורך זמן עבור זה שאין רגולציה של הממשלה.

שלום שמחון: זאת אומרת, חלק מהמגדלים, לצערי, רואים בממשלה מכשיר גבייה לפעולות ארגוניות של המגדלים, שזה דבר לגיטימי אבל הוא לא צריך להיעשות על-ידי הממשלה כי זה מכניס את הממשלה למצב בלתי אפשרי בינה לבין המגדלים כיוון שנוצר הוויכוח התמידי מי מקבל יותר ומי מקבל פחות, ולמה, ואני לא מדבר על האכיפה כי אני חושב שהענף יכול לעשות את זה לבד.

שלום שמחון: לעצם השירותים שצריכים להמשיך ולהינתן, שירותי ההדרכה והמחקר והפיתוח, לפי מה שאמרו חיים חדד ואברהם דניאל.

שלום שמחון: לגבי שירותי ההדרכה.

שלום שמחון: כתבתי הבוקר מכתב תשובה לאותם 20 ומשהו מגדלים מאזור המועצה שלך שכתבו לי מכתב.

שלום שמחון: המגדלים קיבלו שירות הדרכה מוסף על מה שנותן משרד החקלאות.

שלום שמחון: במסגרת הזאת הם שילמו פעם אחת 60 אחוזים לעלות של המדריך, ופעם שנייה המועצה שילמה מהכיס השני שלה, מההיטלים שהיא קיבלה מהם.

שלום שמחון: זאת אומרת, בסך הכול המגדלים שילמו מאה אחוז עבור השירות המוסף שהם קיבלו.

שלום שמחון: את אותו שירות המגדלים יוכלו להמשיך לצרוך גם בעתיד בלי שום בעיה מול שירות ההדרכה והמקצוע.

שלום שמחון: זה ממילא כסף שרק עבר סיבוב ממועצת הצמחים למשרד החקלאות ובעתיד הוא יימצא.

שלום שמחון: אם תהיה בעיה מסוימת בהשלמה, היועצת המשפטית תאמר מה שהיא צריכה לומר לצורך ניסוח משפטי, אבל באופן עקרוני אין שום בעיה שהשירות הזה יימשך.

אמנון כהן: זה יימשך בתקופת ההתארגנות או גם אחרי כן?

שלום שמחון: זה יימשך מכאן לעולם ועד.

שלום שמחון: אין בעיה.

שלום שמחון: כל מי שצריך הדרכה, יקבל הדרכה.

שלום שמחון: הוא ישלם בעדה כמו שצריך לשלם.

שלום שמחון: אני מוריד לו 11 מיליון שקלים.

שלום שמחון: לגבי המחקר.

שלום שמחון: בשנה האחרונה נקטתי בשתי פעולות.

שלום שמחון: קודם כל, אלה מחקרים שמומנו על-ידי המגדלים בכספי ההיטלים שלהם.

שלום שמחון: למשרד החקלאות יש מינהל מחקר מהמפוארים בעולם, מינהל שעושה מחקרים בסדר גודל שדל 270 מיליון שקלים בשנה, והמחקרים של ענף הפרחים ייכללו במסגרת המחקרים שנעשים על-ידי מינהל המחקר החקלאי.

שלום שמחון: כל תוספת תידון בין המגדלים לבין הנהלת המשרד ותקודם בברכה.

שלום שמחון: לגבי המחקר והפיתוח האזורי.

שלום שמחון: לפני חודש ימים אנחנו העברנו החלטת ממשלה על הסדרת נושא המחקר והפיתוח האזורי בשלוש השנים הבאות, בשיתוף פעולה של הקרן הקיימת, החטיבה להתיישבות, המשרד של שמעון פרס ומשרד החקלאות, וההחלטה מוסדרת ומאורגנת לשלוש השנים הבאות, כולל תקציב.

שלום שמחון: כך שגם בעניין הזה אני לא רואה שום בעיה.

שלום שמחון: באשר לנכסים.

שלום שמחון: הנכסים הם דבר שבג"ץ קבע את עמדתו באופן ברור לגבי יכולת הפעולה של משרד החקלאות.

שלום שמחון: לכן אני אומר שאני לא אעשה שום דבר שהוא בניגוד לעמדת בג"ץ וגם אין לי כוונה כזאת.

שלום שמחון: אנחנו נמשיך לסייע למגדלי הפרחים, להתארגנויות שלהם, לשילוב שלהם בוועדות המקצועיות של המשרד, כל דבר שיידרש כדי שהם יהיו חזקים ומאורגנים.

שלום שמחון: עדיין יש במשק הישראלי לא מעט ענפים שלא נמצאים בהליך של הסדרה ובמסגרת הזאת אני חושב שהמציאות צריכה להיות אותה מציאות.

שלום שמחון: אני מבין שתקופת המעבר הזאת היא בעייתית ואני אומר פה חד-משמעית שכל מה שאני עושה במשרד החקלאות בתקופה האחרונה זה לנסות לקצץ בהוצאות של המגדלים.

שלום שמחון: אני רוצה שהמגדלים ישלמו כמה שפחות כסף.

משה כחלון: אני לא חושב שהם מתנגדים.

שלום שמחון: אני לא אומר שהם מתנגדים.

שלום שמחון: היועצת המשפטית, חנה פרנקל, תענה על שלושת הדברים האלה בניסוח שהוא לא ניסוח פוליטי.

משה כחלון: אני לא חושב שבדבריך יש אלמנט פוליטי .

שלום שמחון: יש פה משהו שהוא לא סביר.

שלום שמחון: החקלאים במדינת ישראל משלמים למועצות הייצור מדי שנה בכלל הענפים סדר גודל של 350 מיליון שקלים.

שלום שמחון: אפילו בלשכת עורכי-הדין, עורך-הדין הכי מצליח במדינת ישראל, לא משלם את הסכומים האלה.

שלום שמחון: זה משהו שהוא דמיוני ואני חייב לצמצם אותו.

שלום שמחון: זה בא מהכסף של החקלאים ולא ממקור אחר.

שלום שמחון: אני בא מהלב של העניין, אני מכיר את הפעילות הזאת ואני יודע אותה.

שלום שמחון: אין לי כוונה לפגוע בחקלאים.

משה כחלון: אני חושב שהשר אמר את הדברים בצורה ברורה.

משה כחלון: הודעת השר לא צריכה להגיע להצבעה בוועדה.

משה כחלון: הוועדה העמידה לרשות

משה כחלון: כם פלטפורמה כדי שתוכלו להעלות את הטענות שלכם מעבר לשימוע.

משה כחלון: לכן הדברים לא צריכים להגיע להצבעה.

אמנון כהן: חשוב שזה יהיה בהסכמה.

משה כחלון: אני חושב שהשר הניח את דעתם של הרוב.

יוסף בלייר: לא הבנתי מה קורה עם הנכסים.

חנה פרנקל: כדי שלא יהיו אי-הבנות, אנחנו ניגע בקצרה בשלושת הנקודות.

יוסף בלייר: העניין הוא לא להאמין לדבריו של שר החקלאות ולא מה הוא רוצה, אלא מה בסוף יהיה כתוב כי מה שיהיה כתוב בסוף, זה מה שיכריע.

יוסף בלייר: שרים בארץ מתחלפים לפעמים.

שלום שמחון: גם אם אתה בתוך המועצה, זה לא מוגדר.

יוסף בלייר: אני מכיר את המועצות.

יוסף בלייר: דווקא ענף הפרחים שילם באופן יחסי הכי מעט למועצה.

חנה פרנקל: בלי קשר להצהרות השר, אנחנו מנועים בשלב הזה לקבל כל החלטה לגבי הנכסים וזאת לפי החלטת בג"ץ שהתקבלה במסגרת העתירה נגד איחוד המועצות.

חנה פרנקל: בית-המשפט העליון אמר דברים מאוד ברורים לגבי הנכסים.

חנה פרנקל: הוא אמר שכל הדיון בנכסים לא יכול להיעשות כל זמן שיש מנהלה זמנית.

חנה פרנקל: לכן, ברגע שתמונה מועצה קבועה, נציגות טבעית וקבועה של מועצת הצמחים, כל נושא הנכסים וההתחשבנות הסופית עם ענף הפרחים תיעשה אז.

חנה פרנקל: תיעשה התחשבנות כלכלית שקופה ומלאה.

חנה פרנקל: ההתחשבנות הכוללת הסופית של כל הנכסים ומכלול ההתחייבויות או כל זכויות אחרות ששייכות לענף הפרחים, תיעשה כתהליך שקוף, כלכלי, מקצועי, עם מינוי המועצה הקבועה ולא לפני.

חנה פרנקל: אני מניחה שהיא תיעשה עם בעל העניין שזה ענף הפרחים שיש לו את הזכויות.

חנה פרנקל: זה לא מהלך חד-צדדי.

יוסף בלייר: איך ענף הפרחים יגיע לישיבה הזאת המסכמת כאשר בענף הפרחים אין בחירות כי הוא הוצא מתחום הבחירות?

יוסף בלייר: בחירות יש רק בענפים אחרים.

משה כחלון: לא יהיה להם מעמד.

חנה פרנקל: זה לא מעמד.

חנה פרנקל: זה תהליך.

חנה פרנקל: אתה בעל עניין, אתה צד בתהליך והוא ייעשה בתיאום אתך.

משה כחלון: מר דניאל, אני מבין שאתה צד, יש לך עמדה והיא ברורה, אבל אנחנו לא הגענו לכאן כאשר כולם מסכימים.

משה כחלון: אם כולם היו מסכימים, לא הייתם צריכים אותנו.

משה כחלון: אני לא מערער על הסמכות ועל הייצוג של אברהם דניאל.

חנה פרנקל: זו לא ישיבה חד-צדדית או חד-פעמית אלא זה תהליך של בחינת הנכסים, של הזכויות, של החובות, והוא ייעשה אתכם כבעלי עניין.

חנה פרנקל: אתם צדדים לנושא, כי שני צדדים שמפרקים חבילה ואז לא עושים את זה בצד אחד, אבל התהליך הסופי יהיה רק אחרי שתהיה מועצה קבועה כי היא הגורם היום והיא הבעלים של הנכסים.

חנה פרנקל: אני חושבת שמה שאני אומרת זאת עמדה משפטית.

יוסף בלייר: השאלה מה יהיה מעמדנו בדיון הזה.

חנה פרנקל: יש לכם זכויות.

משה כחלון: אם משפטית מוציאים אותם משם, איך הם יתבטאו?

רוברט אילטוב: אני רוצה להבין על מה אנחנו מדברים.

משה כחלון: כאן עלה הנושא של ייצוג.

משה כחלון: אולי השר יסכים לשקול, ואולי גם מר בלייר יסכים, שבמסגרת המועצה השר ימנה בכל-זאת נציג או נציגים מהמגדלים.

משה כחלון: אני מבקש מהשר.

משה כחלון: אני בכל-זאת רואה חשיבות שיהיה נציג שם.

שלום שמחון: במסגרת מינויי הממשלה.

משה כחלון: כן, כנציגי השר.

משה כחלון: אני לא יודע כמה זה יעזור.

משה כחלון: אברהם דניאל אומר לעצמו שזה לא יעזור שום דבר.

אברהם דניאל: כן, אבל לא תישמע טענה שלא מתחשבים בנו.

משה כחלון: אני חושב שבכל-זאת מדובר בענף גדול, בענף חשוב, ואני מבקש מהשר לשקול את זה.

שלום שמחון: אני אשקול את זה.

שלום שמחון: יכול להיות שתהיה אפשרות נוספת שלא עלתה כאן, שאני אחליט שמועצת המטפחים שנמצאת בתוך משרד החקלאות היא תהיה הגוף - שגם בו יושבים מגדלים – שיוסמך לצורך הטיפול הסטטוטורי בעניין הנכסים.

שלום שמחון: נבדוק את זה.

חנה פרנקל: אנחנו נבדוק את זה.

חנה פרנקל: גם לגבי נציג, נראה אם אפשר להביא נציג שהוא לא חלק מהמגדלים שהם חברים במועצה.

חנה פרנקל: צריך לומר שההתחשבנות הכוללת תיעשה בתיאום וביחד עם נציגי הענף.

משה כחלון: הם ירגישו נוח להיות חלק מהמערכת שמשפיעה.

חנה פרנקל: זאת מילה גדולה, כי הם לא חלק מהמועצה.

חנה פרנקל: כל מה שנוגע לנכסים, ייעשה בתיאום ובשקיפות.

משה כחלון: אני מבקש את התחשבות שר החקלאות בעניין.

שלום שמחון: נראה לי שכן.

חנה פרנקל: לגבי הנציגויות וכל הגופים שקשורים למועצה, אנחנו נשאיר את הסטאטוס-קוו עד שההחלטות האלו ייחתכו לגבי הנכסים, עד שהתהליך ימוצה.

חנה פרנקל: מעורבות המשרד.

חנה פרנקל: השר אמר בצורה מאוד ברורה שכל השירותים הציבוריים שניתנו דרך המועצה, למשרד יש כלים ויש את הדרכים לתת אותם והוא יתמוך בהם לא רק בתקופת המעבר אלא בכלל, כמו שהוא עושה לנציגי ענפים אחרים שהם לא חברים במועצות סטטוטוריות.

דוד טל: כל מה שאמרת, להדרכה יש חשיבות?

חנה פרנקל: כן.

חנה פרנקל: אני מפנה אותך להמלצות של הוועדה בנוגע למועצת הצמחים שפירטה את כל הרקע ההיסטורי של המועצות ולמה הן חשובות.

חנה פרנקל: תקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות) (תיקון), התשס"ז-2006

משה כחלון: אני מבקש להקריא את התקנות.

חנה פרנקל: התקנות מסדירות את הליך בחירת נציגי המגדלים במועצה, שזה הפורום של כל הענפים ובוועדות המשנה שהן בעצם מה שהיה בעבר שלושת הענפים הפנימיים.

חנה פרנקל: זה מסדיר את זה בשתי רמות, את כל תהליך הבחירה.

חנה פרנקל: 1.

חנה פרנקל: תיקון תקנה 2 בתקנה 2(א) לתקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות), התשס"ו-2006 (להלן – התקנות העיקריות), במקום "יהיה עשרים", יבוא "לא יעלה על עשרים וחמישה", ואחרי "מגדלים", יבוא "לפחות".

חנה פרנקל: 2.

חנה פרנקל: תיקון תקנה 6 בתקנה 6(ב) לתקנות העיקריות, במקום "ט' בחשון התשס"ז (31 באוקטובר 2006)" יבוא "י"ד בסיון התשס"ז (31 במאי 2007)".

חנה פרנקל: 3.

חנה פרנקל: תיקון תקנה 7 בתקנה 7 לתקנות העיקריות, במקום תקנת משנה (ב), יבוא: "(ב) לכל מגדל יהיה קול אחד בתוספת מספר קולות שיחושב לפי חלקו היחסי של ההיטל ששולם על ידי המגדל בענף, מסך ההיטל ששולם על ידי כלל המגדלים בענף, כפול מספר המגדלים באותו ענף, בהתאם לנתוני המועצה בשלוש השנים שקדמו ליום הבחירות.

חנה פרנקל: בחישוב מספר הקולות, חלק של קול שהנו מחצית לפחות יחושב כקול שלם ואילו חלק קטן יותר לא יחושב".

דוד טל: נוצר מצב, וקודם אמרת שאת לא רוצה שהוא ייווצר, שמי שיש לו יותר, יהיה לו יותר משקל סגולי.

חנה פרנקל: אנחנו משנים כאן מהתקנות הקודמות.

חנה פרנקל: בתקנות הקודמות היה יותר דגש לכוחך הכלכלי אבל כאן עשינו איזון.

יאיר קפלן: אני מדבר על זכות הבחירה.

יאיר קפלן: לכל אחד יש קול אחד, אפילו אם הוא לא שילם בשלוש השנים האחרונות.

חנה פרנקל: תיקנו את זה כאן.

יאיר קפלן: מי שלא שילם בשלוש השנים האחרונות, יש לו כרטיס מגדל?

חנה פרנקל: עשינו כאן שלושה תיקונים.

חנה פרנקל: ראשית, נתנו איזון גם למגדל קטן.

חנה פרנקל: שנית, אמרנו שבתקנות המקוריות החלק היחסי שלו והכוח הכלכלי נחשב לפי ההיטל שהוטל עליו.

חנה פרנקל: כלומר, גם אם אדם מגדל גדול אבל הוא לא שילם היטלים, לכאורה בבחירות יש לו חלק גדול גם אם הוא לא שילם.

חנה פרנקל: אנחנו שינינו את זה ואמרנו לא החלק בהיטלים שהוטל עליך, אלא ששילמת בפועל.

חנה פרנקל: כלומר, המבחן הוא כמה שילמת בפועל.

יאיר קפלן: אדם לא שילם כלום.

חנה פרנקל: אנחנו לא יכולים לשלול את הזכות החוקתית שלו להיבחר אבל יהיה לו קול אחד.

חנה פרנקל: בחוק יש סנקציות למי שלא משלם.

דוד טל: למה את לא מקבלת את זה שאם הוא לא שילם בכלל, מורידים לו לגמרי?

חנה פרנקל: קודם כל, אנחנו רק בתקנות.

חנה פרנקל: אם בחקיקה ראשית רוצים לעשות סנקציה ששוללת ממגדל שלא שילם היטלים במשך שלוש שנים, זה משהו אחר.

דוד טל: זו האכסניה.

חנה פרנקל: אזרח ישראלי שלא משלם מיסים הוא עדיין אזרח ישראלי.

חנה פרנקל: אין לי כוח, בטח לא במסגרת התקנות.

חנה פרנקל: לגבי חקיקה ראשית, צריך לחשוב אם מגדל שלא משלם היטלים, האם זה שולל את המעמד שלו כמגדל.

חנה פרנקל: אפשר למצוא סנקציות אחרות.

דוד טל: את שוללת ממנו את המעמד שלו ואת הכוח שלו.

חנה פרנקל: הכלכלי.

חנה פרנקל: זו סנקציה.

משה כחלון: הדוגמה שלך עם האזרח, אני לא חושב שהיא נכונה.

משה כחלון: כשאת אומרת שאזרח שלא משלם מיסים, הוא עדיין יכול להצביע לכנסת.

חנה פרנקל: זאת לא דוגמה מוצלחת.

משה כחלון: היא לא מוצלחת כי לאדם יש עדיין חובות, עדיין הוא עוצר באור אדום ועונה לחוקי המדינה.

משה כחלון: אומר לך יאיר קפלן שמדובר באדם שהוא לא חלק, שאם הוא לא משלם את החובות שלו לארגון, למה שיהיו לו שם זכויות?

דוד טל: אני אעזור לך.

דוד טל: חבר מרכז ליכוד שלא שילם את מיסיו כחוק, אין לו זכות הצבעה.

דוד טל: הוא לא שילם, הוא יורד מהרשימה.

חנה פרנקל: אני לא אומרת שאם אתה חבר בארגון ואתה לא משלם את המיסים, אי-אפשר לעשות את הסנקציה הזאת.

חנה פרנקל: התיקון שלנו הוא שמי שלא משלם, נפגע.

משה כחלון: הוא נפגע פגיעה חלקית.

חנה פרנקל: לא, משמעותית מאוד.

חנה פרנקל: היום החלק היחסי שלו נפגע פעמיים.

חנה פרנקל: קודם כל, מזה שהוא מגדל, יש לו קול אחד, ודבר שני, בודקים את החלק היחסי שלו בהיטלים, כמה הוא שילם.

חנה פרנקל: אם הוא לא שילם, יש לו חלק אפס, ואז בעצם יש לו רק קול אחד שזה כלום בהתחשבנות הסופית.

חנה פרנקל: אם נמחק את אותו קול אחד או לא, זו שאלה.

חנה פרנקל: אני חושבת שאנחנו מוגבלים משפטית לעשות אותה בקטע של התקנות אלא זו שאלה לחקיקה ראשית, ואפשר למצוא דוגמאות כאלה ואחרות.

חנה פרנקל: למשל, חברים בלשכת עורכי-הדין.

דוד טל: בטרם כל הצבעה תעשו חשבון במחשב כמה שילם וכמה לא שילם?

חנה פרנקל: ודאי.

דוד טל: אם המשקל הסגולי שלו יותר גדול או יותר קטן?

חנה פרנקל: כן.

דוד טל: כל פעם יצטרכו לספור את הקולות אחרת.

חנה פרנקל: נכון.

חנה פרנקל: כל בחירות יהיה משהו אחר.

קריאה: כל כמה זמן נערכות בחירות?

חנה פרנקל: כל ארבע שנים.

מאיר יפרח: אני חושב שהמס הוא מס ייעודי לצורך קבלת שירותים מיוחדים כמסגרת סגורה.

מאיר יפרח: אם נפתח את זה בפני גם מי שלא שילם מס שיוכל לבחור, נמצא את עצמנו עם כל הסוחרים ועם כל הנלווים.

משה כחלון: יש להם אמנם קול אחד, אבל הם משפיעים.

מאיר יפרח: נכון.

מאיר יפרח: זה גם יבלבל את המערכת כולה כאשר מי שלא מהעניין, יהיה בתוך העניין.

מאיר יפרח: אני חושב שזה לא דבר בלתי סביר להוריד את זה.

חנה פרנקל: הצעד הבא שלנו הוא תיקון במועצת הצמחים.

חנה פרנקל: זאת בהחלט שאלה שנבחן במסגרת החוק.

יעקב כהן: מה אחוז אלה שלא משלמים?

יוסף בלייר: זה לא משנה.

יוסף בלייר: האחד הזה שלא משלם, נותנים לו זכות להצביע, הוא יכול גם להיבחר.

קריאה: זה לא רלוונטי לבחירות הבאות כי ממילא אף אחד לא משלם עכשיו.

חנה פרנקל: העניין הזה ייבחן במסגרת החוק.

יאיר קפלן: לא ברור באיזה צורה זה ייעשה ומה תהיה ההשפעה של האחד מול התשלומים.

יאיר קפלן: לא כתובים כאן דברים ברורים.

שלום שמחון: סליחה שאני מתערב.

שלום שמחון: לשופט יש ראש בריא, הוא כבר עשה בחירות כאלה במועצת הלול, והוא ימצא פתרונות לכל דבר.

שלום שמחון: אתם נכנסים כאן לדברים מיותרים לחלוטין.

שלום שמחון: יש פה שופט בדימוס, ברמה של שופט מחוזי.

שלום שמחון: אנחנו עוסקים כאן בניואנסים מאוד קטנים.

שלום שמחון: הקול הזה של המקרה המסוים שמישהו לא שילם והבחירות האלה נפלו עליו, אלה שטויות.

יאיר קפלן: אני לא במועצה, אבל אני מעודכן במה שקורה בה.

יאיר קפלן: יש ענפים שפחות מחמישים אחוזים שילמו.

יאיר קפלן: מי שמשלם לרוב אלה הם הגופים הגדולים.

משה כחלון: הנושא הזה יטופל וזה נאמר בפרוטוקול.

יאיר קפלן: בהיטלים עצמם יש אופי שונה.

יאיר קפלן: יש כלליות, שזה בעצם ההיטל שבו החקלאי לא רואה שום דבר מזה, ויש מקום שבהיטל עצמו, זה חוזר אליו.

יאיר קפלן: אין התייחסות לנושא הזה ולכן יכול להיות עיוות.

יאיר קפלן: בנושא הזה לא השקיעו מספיק ואני מציע לחברי הוועדה לקיים דיון מחדש בנושא הזה.

יאיר קפלן: אם נותנים לאדם בודד, ואפילו הוא שופט, זה לא מוגדר ולא יודעים.

יאיר קפלן: כלומר, אין דוגמאות לפיהן נוכל לדעת היכן אנחנו עומדים.

חנה פרנקל: זה נושא מורכב.

יאיר קפלן: לא יכול להיות שאלה שלא שילמו ארבע שנים, מחר יכולים להיבחר.

משה כחלון: הדברים נאמרו.

חנה פרנקל: 4.

חנה פרנקל: תיקון תקנה 10 בתקנה 10 לתקנות העיקריות, פסקה (2) – תימחק, ובמקום "י"ט בטבת התשס"ה (31 בדצמבר 2004), יבוא "א' בטבת התשס"ו (1 בינואר 2006)".

חנה פרנקל: 5.

חנה פרנקל: תיקון תקנה 13 בתקנה 13 לתקנות העיקריות, במקום "הרכב המועצה לרבות מספר נציגי המגדלים שימונו בה", יבוא "מספר חברי המועצה והוועדות הענפיות שעומדים לבחירה, בחלוקה לענפים".

חנה פרנקל: 6.

חנה פרנקל: תיקון תקנה 27 בתקנה 27 לתקנות העיקריות, במקום "21:00", פעמיים, יבוא "19:00".

חנה פרנקל: 7.

חנה פרנקל: תיקון תקנה 41 בתקנה 41(א) לתקנות העיקריות, במקום "ה-90", יבוא "ה-70".

חנה פרנקל: 8.

חנה פרנקל: תיקון תקנה 42 בתקנה 42 לתקנות העיקריות, במקום פסקה (1) יבוא: "(1) בתקנה 1, במקום הגדרת "המנהל" יבוא: "המנהל" – יושב ראש המנהלה הזמנית המאוחדת".

חנה פרנקל: 9.

חנה פרנקל: תיקון התוספת בתוספת לתקנות, בכל מקום, המילים "צמחי נוי" – יימחקו.

ניר ימין: בתקנה האחרונה מוחקים את כל ההתייחסות אל צמחי נוי בתוספת, ולכאורה עלולה להיווצר סתירה בין התקנות לחוק, כי החוק בסעיף 4 מדבר על מינוי המועצה בפועל, על-ידי השרים – שר התעשייה ושר החקלאות – מכל הענפים, וכל עוד לא שונה החוק באופן כזה שיהיו שלושה ענפים ולא ארבעה ענפים, כפי שיש היום בתקנות, ואנחנו מתקנים את זה לשלושה ענפים, לכאורה עלולה להיווצר סתירה.

ניר ימין: אני מבין שההסתברות שיתוקן החוק לפני שימונו בפועל האנשים האלה היא הסתברות יותר גבוהה מאשר לבוא עוד פעם עם חוק חדש, אבל זו אפשרות.

ניר ימין: אני מבקש שתהיה הצהרה שלא ימנו בפועל נציגים לוועדות האלה, לפני שיתוקן החוק באופן כזה שלא תיווצר סתירה בין החוק לבין התקנות.

חנה פרנקל: אנחנו בהחלט מצהירים לפרוטוקול שהתיקון בחוק מועצת הצמחים שבכוונתנו להביא בהקדם יבוצע לפני מינוי מועצת הצמחים הקבועה.

חנה פרנקל: זה התהליך הנכון.

משה כחלון: לפני שאנחנו ניגשים להצבעה, יש עוד הערות?

משה כחלון: אין.

משה כחלון: מי בעד אישור התקנות?

משה כחלון: מי נגד?

משה כחלון: מי נמנע?

משה כחלון: התקנות אושרו פה אחד תודה.